郡名詩呈呂元鈞五首  其五
作者：孔平仲
朝代：宋

paragraphs: 呂公杞梓材，自是棟梁質。
岷山岩谷邃，蜀錦機杼密。
含章同豹隠，榮進異蠖屈。
興起自艱微，敗席代門蓽。
揚庭挺科兩，許國操心一。
理財務廉約，持憲從寬佚。
言動肅以舒，絲綸蔚成帙。
瑣圍使遼土，政府論儀物。
陳郡剖侯封，潞郊紓守紱。
今棲重湖外，久矣齊得失。
高吟貽華莞，靜鼓雲和瑟。
知音曠寰宇，自養融心骨。
冥鴻難遂去，塞馬有歸日。
會見促召還，忻歡投棗栗。